കാട്ടുകള്ളന്മാര്ക്കായി ചരടു വലിച്ചവരെയും പുറത്തുചാടിക്കണം വനംകൊള്ളയില് മഞ്ഞുമലയുടെ ഒരറ്റം മാത്രമാണ് പുറത്തു വന്നിരിക്കുന്നതെന്ന് സര്ക്കാര് തുടക്കത്തിലെ ഹൈക്കോടതിയില് സ്വീകരിച്ച നിലപാട് ഒരു കുറ്റസമ്മതമായിരുന്നു. ചെറിയ കണ്ണികളാണ് പുറത്തുവന്നിരിക്കുന്നതെന്നും കൊള്ളക്കാര് മറ്റാരോ ആണെന്നും പറഞ്ഞുവച്ചു. എന്നാല്, ഭരണപരമായ ഭാഗത്തുനിന്ന് വന്ന വീഴ്ചകളാണ് വനംകൊള്ളകാര്ക്ക് കുടപിടിച്ചിരിക്കുന്നതെന്ന ഹൈക്കോടതിയുടെ വിലയിരുത്തല് വലിയൊരു മാഫിയയെ തുറന്നുകാട്ടുകയാണ്. നിയമങ്ങളും ചട്ടങ്ങളും മറികടന്നുകൊണ്ടുള്ള ഉത്തരവുകള് ഇറക്കുന്നത് ആര്ക്കു വേണ്ടിയെന്ന ചോദ്യമാണ് ഇവിടെ ഉയരുന്നത്. ബന്ധപ്പെട്ട വകുപ്പ് മന്ത്രിമാരും ഉന്നത ഉദ്യോഗസ്ഥരും അറിയാതെ ഇത്തരത്തിലുള്ള ഉത്തരവുകള് പുറത്തിറങ്ങുന്നത് എങ്ങനെയെന്ന ചോദ്യത്തിനാണ് സര്ക്കാര് ഇനി മറുപടി നല്കേണ്ടത്. അടുത്തകാലത്ത് നടന്ന ഏറ്റവും വലിയ വനം കൊള്ളയാണിതെന്ന് സര്ക്കാര് വ്യക്തമാക്കുമ്ബോഴും ഇപ്പോഴും യഥാര്ത്ഥ വസ്തുതകള് പുറത്തുവന്നിട്ടില്ല. വയനാട് മേപ്പാടി ഫോറസ്റ്റ് റേഞ്ചിലെ മുട്ടില് സൗത്ത് വില്ലേജില് ആദിവാസികള്ക്ക് ഉള്പ്പെടെ പതിച്ചു നല്കിയ ഭൂമിയിലെ ഈട്ടിമരങ്ങള് മുറിച്ചുകടത്തിയത് പുറത്തു വന്നതോടെയാണ് അടുത്തകാലത്തെ ഏറ്റവും വലിയ വനംകൊള്ളയുടെ കെട്ടഴിഞ്ഞത്. കൂടുതല് ജില്ലകളിലെ വനം കൊള്ളയും പതുക്കെ പുറത്തുവന്നു. വയനാട്ടിലെ 101 ഈട്ടി മരങ്ങള്ക്ക് പുറമേ തൃശൂര്, ഇടുക്കി, എറണാകുളം ജില്ലകളിലായി 1700 ലധികം മരങ്ങളും മുറിച്ചുകടത്തിയെന്നാണ് വനംവകുപ്പിന്റെ കണ്ടെത്തല്. മരംകൊള്ളയ്ക്ക് പിന്നില് വലിയ മാഫിയയാണെന്ന കാര്യത്തില് തര്ക്കമില്ല. അവരിലെ ഇടനിലക്കാര് മാത്രമാണ് ഇപ്പോള് ചിത്രത്തിലുള്ളത്. ഭരണഉദ്യോഗതലങ്ങളില് പിടിമുറുക്കിയ കാട്ടുകള്ളന്മാര് തിരശീലയ്ക്ക് പിന്നിലാണ്. അവരെ പുറത്തു കൊണ്ടുവരിക തന്നെ വേണം. അതിനായുള്ള ധീരവും ശക്തവുമായ നടപടികള് വൈകുന്നത് ആശങ്ക ജനിപ്പിക്കുന്നു. നിയമങ്ങളും ചട്ടങ്ങളും മറികടന്ന് പട്ടയഭൂമിയിലെ മരം മുറിക്കാന് സര്ക്കാര് ഭരണപരമായ ഉത്തരവു നല്കിയത് അലോസരപ്പെടുത്തുന്നതാണെന്നാണ് ഹൈക്കോടതിയുടെ കഴിഞ്ഞ ദിവസത്തെ പ്രധാന നിരീക്ഷണം. മുട്ടില് മരംമുറിക്കേസിലെ പ്രതികളുടെ മുന്കൂര് ജാമ്യഹര്ജികള് തള്ളികൊണ്ടായിരുന്നു ജസ്റ്റിസ് കെ. ഹരിപാലിന്റെ വിലയിരുത്തല്. വയനാട് വാഴവറ്റ സ്വദേശികളും സഹോദരങ്ങളുമായ ആന്റോ അഗസ്റ്റിന്, ജോസുകുട്ടി അഗസ്റ്റിന്, റോജി അഗസ്റ്റിന് എന്നിവരുടെ മുന്കൂര് ജാമ്യാപേക്ഷയാണ് സിംഗിള് ബെഞ്ച് തള്ളിയത്. ഹര്ജിക്കാരുടെ കരങ്ങള് ശുദ്ധമല്ലെന്ന് കോടതി തുറന്നടിച്ചു. പ്രതികള് ഉദ്യോഗസ്ഥരെ സ്വാധീനിച്ചും രേഖകളില് കൃത്രിമം കാട്ടിയുമാണ് മരം മുറിച്ചു കടത്തിയത്. മരം മുറിക്ക് അനുമതി നല്കിയ മുട്ടില് സൗത്ത് വില്ലേജ് ഓഫീസറുടെ നടപടികള് ശരിയല്ല. പ്രതികളുടെ താളത്തിനൊത്ത് തുള്ളിയ വില്ലേജ് ഓഫീസര് അനുമതി നല്കാന് കഴിയുന്ന രീതികളെല്ലാം പരീക്ഷിച്ചു. മരം മുറിയുമായി ബന്ധപ്പെട്ട് വിവാദമുണ്ടാക്കിയതും യഥാര്ത്ഥപ്രതിയും സര്ക്കാരാണെന്നായിരുന്നു ഹര്ജിക്കാരുടെ വാദം. 10,000 ക്യുബിക് അടി ഈട്ടിത്തടി വാഗ്ദാനം ചെയ്ത് റോജി 1.40 കോടി രൂപ മലബാര് ടിംബേഴ്സില് നിന്ന് വാങ്ങിയതായി ഫോറസ്റ്റ് ഓഫീസറുടെ റിപ്പോര്ട്ടിലും പറയുന്നു. എങ്ങനെയാണ് ഇത്രയും തടി ലഭ്യമാക്കുകയെന്നാണ് ഹൈക്കോടതിയുടെ ചോദ്യം. ക്രൈംബ്രാഞ്ച് അന്വേഷണത്തില് ഇതിനുള്ള ഉത്തരം ലഭിക്കുമെന്ന് കരുതാം. അന്വേഷണങ്ങളെ അട്ടിമറിക്കാന് കെല്പുള്ളവരാണ് വനം മാഫിയ. അവര്ക്ക് മുന്നില് മുട്ടുമടക്കാതെയുള്ള ധീരമായ അന്വേഷണമാണ് വേണ്ടത്. എത്ര ഉന്നതരായാലും അവരെ പുകച്ചു പുറത്തു ചാടിച്ചാല് മാത്രമേ സമാന സംഭവങ്ങള് ഇനി അരങ്ങേറാതിരിക്കൂ. വയനാട്ടിലെ മുട്ടില് സൗത്ത് വില്ലേജില് നിന്ന് ഹര്ജിക്കാര് ഈട്ടിത്തടിയുള്പ്പെടെ മുറിച്ചു കടത്തിയെന്നാണ് കേസ്. മരം മുറിക്കാന് അനുമതി നല്കുന്ന സര്ക്കാര് ഉത്തരവനുസരിച്ചാണ് മരങ്ങള് മുറിച്ചതെന്നും വനഭൂമിയില് നിന്ന് മരം മുറിച്ചില്ലെന്നും ഹര്ജിക്കാര് വാദിച്ചു. പ്രോസിക്യൂഷന് ഡയറക്ടര് ജനറല് ടി.എ. ഷാജി ഇതിനെ എതിര്ത്തു. റിസര്വ് വനമേഖലയില് നിന്നുള്പ്പെടെ മരം മുറിച്ചെന്നും അഴിമതിക്കു കൂട്ടുനിന്ന ഉദ്യോഗസ്ഥര്ക്കെതിരെ നടപടി ആരംഭിച്ചെന്നും വിശദീകരിച്ചു. മരംമുറിയുമായി ബന്ധപ്പെട്ട 43 കേസുകളില് 37 എണ്ണത്തില് റോജി പ്രതിയാണെന്നും വ്യക്തമാക്കി. എന്നാല് റോജിക്ക് ക്രിമിനല് പശ്ചാത്തലമില്ലെന്ന് നേരത്തെ എങ്ങനെയാണ് കോടതിയില് റിപ്പോര്ട്ട് നല്കിയെന്ന് ഹൈക്കോടതി ചോദിച്ചു. ഇതിനൊന്നും ഇതുവരെ വ്യക്തമായ മറുപടി ആരുടെയും ഭാഗത്തുനിന്നും ലഭിച്ചിട്ടില്ല. അതിനാല് ഒരു ഉത്തരവിന്റെ മറവില് കൃത്യമായ ആസൂത്രണത്തോടെയാണ് മരംകൊള്ള നടന്നതെന്ന് വ്യക്തം. ഉന്നത ഇടപെടലുകള് നടത്തിയ ശേഷം ഒന്നുമറിയാത്ത പോലെ മറഞ്ഞിരിക്കുന്ന കാട്ടുകള്ളന്മാരെ എത്രയും വേഗം സമൂഹത്തിന് മുന്നിലെത്തിക്കണം. എങ്കിലേ നിയമങ്ങള്ക്കും ചട്ടങ്ങള്ക്കും പുല്ലുവില കല്പിക്കുന്നവരെ കല്ത്തുറങ്കലില് അടയ്ക്കാന് സാധിക്കൂ. എത്ര ഉന്നതരായാലും ശിക്ഷിക്കപ്പെടണം. അതിനാല് സര്ക്കാര് മാതൃകാപരമായ നടപടികളാണ് സ്വീകരിക്കേണ്ടത്. എ.ഡി.ജി.പി എസ്. ശ്രീജിത്തിന്റെ നേതൃത്വത്തില് നടക്കുന്ന അന്വേഷണം മരംമുറിയുടെ സത്യാവസ്ഥ പുറത്തു കൊണ്ടുവരുമെന്ന് പ്രതീക്ഷിക്കുന്നവരും നിരവധിയാണ്. ഈട്ടിത്തടി മുറിക്കാന് റവന്യു വകുപ്പിന്റെ അനുമതി പോരെന്നും ഹൈക്കോടതി വ്യക്തമാക്കിയത് പലര്ക്കുമുള്ള മറുപടിയും ഉദ്യോഗസ്ഥര് ശ്രദ്ധിക്കേണ്ട കാര്യവുമാണ്. പട്ടയഭൂമിയിലെ ഈട്ടിത്തടി സര്ക്കാരില് നിക്ഷിപ്തമാണ്. പട്ടയഭൂമിയിലെ മരം മുറി സ്റ്റേ ചെയ്തിരുന്നെങ്കിലും വില്ലേജ് ഓഫീസര് ഇത് അവഗണിച്ചു. മുറിക്കുന്ന മരങ്ങള്ക്ക് തുക നിശ്ചയിച്ച് കെട്ടിവയ്ക്കണമെന്ന വ്യവസ്ഥയും മറികടന്നു. പ്രതികള് അനുമതി തേടി മജിസ്ട്രേട്ട് കോടതിയെയും തെറ്റിദ്ധരിപ്പിക്കാന് നോക്കി. ഇവരുടെ കൗശലം തിരിച്ചറിഞ്ഞ മജിസ്ട്രേട്ട് വഴങ്ങിയില്ല. പ്രതികള് മരംവെട്ടാനും മുറിച്ചു നീക്കാനും അനുമതി വാങ്ങിയിരുന്നില്ലെന്ന വിലയിരുത്തല് വനംകൊള്ളയ്ക്ക് പിന്നിലെ ഗൂഢനീക്കങ്ങള് തുറന്നു കാട്ടുന്നു. അന്വേഷണ റിപ്പോര്ട്ട് പട്ടയം ഭൂമിയിലെ മരം മുറിക്കാന് സര്ക്കാര് അനുമതി നല്കിയതിന്റെ മറവില് വനമേഖലയില് നിന്നുള്പ്പെടെ 14.42 കോടി രൂപയുടെ തടികളാണ് അനധികൃതമായി മുറിച്ചു കടത്തിയത്. വിവിധ ഫോറസ്റ്റ് റേഞ്ചുകളിലായി 296 കേസുകള് രജിസ്റ്റര് ചെയ്തു. 48 കേസുകളുള്ള വയനാട്ടിലെ മേപ്പാടി റേഞ്ചാണ് മുന്നില്. മച്ചാട് റേഞ്ചില് 35 കേസുകളും പട്ടിക്കാട് 20 കേസുകളും കോതമംഗലം 14 കേസുകളുമാണ് രജിസ്റ്റര് ചെയ്തത്. ജൂണ് 28 വരെയുള്ള അന്വേഷണത്തില് 8.44 കോടി രൂപയുടെ തടികള് കണ്ടെടുത്തു. തേക്ക്, ഈട്ടി തുടങ്ങിയ മരങ്ങളാണ് വന്തോതില് മുറിച്ചു കടത്തിയത്. പ്രകൃതി വിഭവങ്ങള് വന്തോതില് ചൂഷണം ചെയ്തതില് ഗൂഢാലോചനയുണ്ടെന്ന് ചൂണ്ടിക്കാട്ടി സംസ്ഥാന പൊലീസ് മേധാവി ജൂണ് പത്തിന് സര്ക്കാരിന് റിപ്പോര്ട്ട് നല്കിയിരുന്നു. തുടര്ന്നാണ് ക്രൈംബ്രാഞ്ച് എ.ഡി.ജി.പി എസ്. ശ്രീജിത്തിന്റെ നേതൃത്വത്തില് അന്വേഷണ സംഘത്തെ നിയോഗിച്ചത്. വനം കേസുകള്ക്കു പുറമേ ഇന്ത്യന് ശിക്ഷാ നിയമപ്രകാരമുള്ള കുറ്റങ്ങള് ചുമത്തി 68 പ്രതികള്ക്കെതിരെ കേസെടുത്തിട്ടുണ്ട്.